# ****Uttalelse 3: Heimevernet må styrkes****

Heimevernet (HV) er en gren av det norske forsvaret og ble opprettet i 1946 etter modell fra Hjemmefronten. Tjeneste som alminnelig HV-soldat kan pålegges enhver vernepliktig som har avtjent førstegangstjeneste. Målet med Heimevernet er å ha en stående styrke som hurtig kan settes inn hvor som helst i landet. “Overalt, alltid” var tidligere HVs motto, og HV var en viktig del av landets militære og sivile beredskap.

Dette var før Høyre fikk slippe til i regjering, og daværende forsvarsminister Kristin Kron Devold i 2005 kuttet HV fra 83.000 til 45 000 befal og soldater. Dette skjedde samtidig som en kraftig nedbygging av forsvaret forøvrig. Den blå-blå regjeringen har fortsatt der Bondevik-regjeringen slapp, og har med forsvarsminister fra Høyre rukket å kutte HV ned til 35 000 soldater i tillegg til å legge ned hele sjøheimevernet. Sammen med disse 35 000 HV-soldater og 3 000 i HVs innsatsstyrker er Hærens 8 000 soldater alt vi har av landforsvar. Norge har med andre ord blitt mer avhengig av NATO og USA enn noen sinne. HV har gått fra å være en organisasjon som var overalt, alltid til å være noen steder, av og til. Hæren er siden den kalde krigens slutt redusert med 90 %, og HV med over 50 %. HV er i dag, med 70 % av Forsvarets styrker og 3 % av forsvarsbudsjettet, uten tvil den aller billigste delen av Forsvaret.

Trøndelag SV mener at Norge skal ha et forsvar godt nok til å forsvare egen suverenitet, ikke til å bedrive krig i utlandet. SV mener at vi skal ha et forsvar som raskt kan settes inn i tilfelle angrep på landet, og som kan bidra sivilt ved kriser og ulykker. SV ønsker en styrking av HV gjennom følgende punkter:

* Sjøheimevernet må gjenreises
* Antallet HV-soldater må minimum fordobles for å opprettholde forsvarsevne og lokal forankring i alle deler av landet.
* HV må sikres tilstrekkelige midler til å øve alle avdelinger hvert år.
* I tråd med Landsrådet for Heimevernets anbefalinger økes HVs andel av forsvarsbudsjettet til minst 4 %

*Vedtatt på Trøndelag SVs årsmøte 4. februar 2018*